Á aðventu væntum við því ekki aðeins jólahátíðarinnar með öllu sínu laufabrauði og hangikjöti og pökkum . Fyrsti sunnudagur í aðventu markar nokkurskonar straumhvörf í kirkjunni . Þá á ég ekki aðeins við hérna í kirkjunni okkar eða í íslensku þjóðkirkjunni , heldur í heimskirkjunni sjálfri . Og við erum öll , kristnir menn , hluti af þeirri heimskirkju , hvaða kirkjudeild sem við annars tilheyrum . Nafn dagsins og tímabilsins er nú fer í hönd , aðventa og fyrsti sunnudagur í aðventu , er sótt í latneska orðið “ adventus ” sem þýðir í raun koma . Adventus , eða aðventa þýðir að eitthvað sé að koma og er orðið þess vegna fullt eftirvæntingar . Jólin eru að koma ! Og jólin eru gleðihátíð , hátíð sem fólk við hið ysta haf hefur hlakkað til öld eftir öld , löngu áður en kristinn siður breiddist út . Jólin eru tími ljósanna í myrkrinu , fæðingarhátíð nýrrar sólar . Á meðan við bíðum er það sem við bíðum eftir þegar farið að hafa áhrif á okkur og móta okkur . Þetta fólk sem fagnaði Jesú fyrir hartnær 2000 árum hafði lengi beðið eftir frelsara . Hann kom til þess að heyja sitt stríð , það er satt . En það var ekki stríð með manndrápum . Hann kom til að frelsa Ísraelsmenn jafnt sem útlendinga , konur jafnt sem karla , börn , fullorðna , þig og mig . Hann kom til þess að leiða okkur öll til ljóss síns . Þess vegna sneri lýðurinn við honum bakinu og sveik hann hann , lýðurinn er áður hafði fagnað honum með Hósíanna hrópum . Guð kom til heimsins í Jesú með þetta réttlæti en heimurinn hafnaði honum . Upprisinn er Jesús í dag með heiminum , með þér og mér og boðar okkur réttlæti sitt . Og hann er í nánd . Hann kemur . Við látum alla erfiðleika að baki og treystum Guði fyrir nýrri framtíð . Hósíanna í hæðum hósianna , hósía - Blessi Herrann þennan mann , í nafni Drottins kemur hann . Matt 21.9 – þýtt af höfundi úr sænskum sálmi við lag G.J.Vogler